Langar raðir mynduðust við marga skemmtistaði í Svíþjóð í gærkvöld, sem höfðu auglýst opnun á miðnætti. Þá var öllum sóttvarnaaðgerðum þar í landi aflétt. Fjöldi manns fékk útrás fyrir skemmtanaþörf sína þó að virkur dagur væri.
Dansinn dunaði á fjölmörgum skemmtistöðum sem voru opnaðir þegar klukkan var eina mínútu yfir miðnætti. Og menn settu það ekkert fyrir sig þó að það væri þriðjudagskvöld.
Hubert Kindberg, sem skemmti sér í Kulturbolaget í Malmö, sagði að þriðjudagskvöld væri ekkert verri tími en hver annar til að skemmta sér, og sagðist ætla aftur út í kvöld.
Áfanginn þýðir að öll þjónusta starfi nú eðlilega og heimavinna, fjarlægðarmörk og grímuskylda eru úr sögunni. Fólk í heilbrigðisþjónustu þarf þó enn að fara í sýnatöku reglulega, og halda sig frá nánu samneyti við fólk í fimm daga ef það smitast.
Læknar hafa svo varað við því að þó að takmörkunum sé aflétt þýði ekki að faraldurinn sé á enda. Enn þurfi að halda sig heima ef fólk finnur fyrir covid-einkennum og óbólusettir eiga enn að forðast margmenni.
Sóttvarnayfirvöld í Svíþjóð eru bjartsýn á að ekki þurfi að grípa til lokana aftur þar. Sara Byfors deildarstjóri hjá lýðheilsustofnun Svíþjóðar sagði í samtali við Aftonbladet að stofnunin telji að covid hafi nú þróast þannig að nú sé hægt að meðhöndla sjúkdóminn án samfélagslegra takmarkana. Hún setur þó þann fyrirvara að veiran hafi áður komið vísindamönnum á óvart og því sé ekki hægt að lofa neinu.
